**Наредба за изменение и допълнение на Наредба № 10 за определянето и администрирането на местните такси и цени на услуги на територията на община Димитровград**

**§ 1.** В чл. 34, ал.1 се изменя така:

За ползване на общински детски ясли и детски градини, родителите или настойниците дължат месечни такси, както следва:

**1.** За деца, посещаващи целодневни групи (яслени и за 2-4 годишна възраст) в детските градини на територията на община Димитровград – месечна такса в размер на 65,00 лв.

**2.** За деца, посещаващи полудневни групи (яслени и за 2-4 годишна възраст) в детските градини на територията на община Димитровград – месечна такса в размер на 33,00 лв.

**3.** За деца на почасова организация в детските градини и групи на територията на община Димитровград – месечна такса в размер на 17,00 лв.

**4.** За деца, посещаващи целодневна група за задължително предучилищно образование в детските градини на територията на община Димитровград – месечна такса за дейностите по хранене, извън финансираното от държавата в размер на 55,00 лв.

**5.** За деца, посещаващи полудневна група за задължително предучилищно образование в детските градини на територията на община Димитровград – месечна такса за дейностите по хранене, извън финансираното от държавата в размер на 28,00 лв.

**§ 2.** В чл. 34, ал.3 се изменя така:

 **(3)** Размерът на пропорционалната част от дължимата месечна такса, установен съгласно чл. 34, ал.1, т.1 и 2, се заплаща в размер на 25% в следните случаи:

**1.** за деца, чиито родител/родители са със 71% и с над 71% трайно намалена работоспособност;

**2.** за деца пълни сираци;

**3.** за деца на загинали при производствени аварии и природни бедствия;

**4.** за деца на загинали в изпълнение на служебен дълг;

**5.** за деца с тежки хронични заболявания, посочени в списък, утвърден от Министъра на здравеопазването;

**6**. за деца с медицинска експертиза за 50% и над 50% намалени възможности за социална адаптация, издадена съгласно Наредба за медицинската експертиза.

**7.** за трето и следващо дете, когато от едно семейство децата, посещаващи детски градини в общината са повече от две;

**§ 3.** В чл. 34, ал. 4 се изменя така:

**(4)** Размерът на пропорционалната част от дължимата месечна такса, установен съгласно чл. 34, ал. 1, т.1 и 2, се заплаща в размер на 50% в следните случаи:

1. за две деца от едно семейство, посещаващи детска градина;

2. за деца с един починал родител;

3. за деца, на които и двамата родители са студенти в редовна форма на обучение;

**4.** за второ дете, когато от едно семейство децата, посещаващи детски градини в общината са повече от две;

**§ 4.** В чл. 34, ал. 5 се изменя така:

 **(5)** Размерът на пропорционалната част от дължимата месечна такса, установен съгласно чл. 34, ал. 1, т.1 и 2, се заплаща в размер на 75% за първо дете, когато от едно семейство децата, посещаващи детски градини в общината са повече от две.

**§ 5.** В чл. 34, ал. 6 се изменя така:

 **(6)** Ползването на преференции по чл.34, ал.3, 4, 5 и 8, се извършва:

**1.** въз основа на подадено писмено заявление от единия от родителите или настойниците на детето, придружено от документ, доказващ основанието за ползване на преференция.

**2.** само за деца на родители или настойници, регистрирани по постоянен или настоящ адрес в община Димитровград.

 **§ 6.** В чл. 34, ал.7 се изменя така:

 **(7)** 1.Ползването на преференции по чл.34, ал.3, 4, 5 и 8 започва от началото на месеца, следващ месеца от подаване на документите по чл.34, ал.6.

2. За месец септември, месечната такса за деца, посещаващи детска градина, които в календарната година навършват 4-годишна възраст и постъпват в подготвителна група за 4-годишни, се формира сумарно, изчислена за два периода: 1-14 септември и 15-30 септември

2.1. за периода 1-14 септември, таксата се изчислява пропорционално на присъствените дни, съобразно чл.31, ал.1, т.1, т.2 или т.3, при запазване преференциите по чл.34, ал.3, 4 и 5;

2.2. за периода 15-30 септември, таксата се изчислява пропорционално на присъствените дни, съобразно чл.31, ал.1, т.4, при запазване преференциите по чл.34, ал.3, 4 и 5.

**§ 7.** В чл. 34, ал.8 и се изменя така:

**(8) 1.** Не се заплаща месечна такса по чл.34, ал.1, т.1-5 за деца, ползващи социални услуги в общността - резидентен тип;

**2.** Не се заплаща такса по чл.34, ал.1, т. 4 и 5 за дейностите по хранене на децата в задължително предучилищно образование, осъществявано от общинските детски градини:

**2.1.** за деца, чиито родител/родители са със 71% и с над 71% трайно намалена работоспособност;

**2.2.** за деца пълни сираци или за деца с един починал родител;

**2.3.** за деца на загинали при производствени аварии и природни бедствия;

**2.4.** за деца на загинали в изпълнение на служебен дълг;

**2.5.** за деца с тежки хронични заболявания, посочени в списък, утвърден от Министъра на здравеопазването;

**2.6**. за деца с медицинска експертиза за 50% и над 50% намалени възможности за социална адаптация, издадена съгласно Наредба за медицинската експертиза.

**2.7.** деца близнаци или две деца от едно семейство в подготвителни групи;

**2.8.** за деца, на които и двамата родители са студенти в редовна форма на обучение;

**2.9.** за деца, настанени за отглеждане в приемно семейство съгласно чл. 26 от Закона за закрила на детето;

**2.10.** за деца, чиито родители отговарят на критериите и са в целевата група, идентифицирана по проект BG05M20P001-3.005-0004 „Активно приобщаване в системата на училищното образование", осъществяван с финансовата подкрепа на Оперативна програма „Наука и образование за интелигентен растеж" 2014-2020 г.;

**2.11.** за деца от семейства със средномесечен брутен доход на член от семейството за предходните шест календарни месеца равен или по-нисък от линията на бедност, определена с Постановление на Министерски съвет.

**3.** Не се заплаща месечна такса за деца, посещаващи полудневни групи за задължително предучилищно образование в общинските училища.

**4.** Извън случаите по чл.34, ал.8, т.1 и 2, месечна такса за дейностите по хранене за децата, посещаващи задължително предучилищно образование, осъществявано от общинските детски градини се заплаща с намаление:

**4.1.** от 8 (осем) лв. на таксата по чл.34, ал.1, т.4,за децата посещаващи целодневна група;

**4.2.** от 4 (четири) лв. на таксата по чл.34, ал.1, т.5,за децата посещаващи полудневна група.

**5.** Намалението по т. 4 е на месечна база и при формиране на месечната такса се изчислява пропорционално на присъствените дни.

**§ 8.** Наредбата за изменение и допълнение на Наредба № 10 за определянето и администрирането на местните такси и цени на услуги на територията на община Димитровград влиза в сила, считано от 01.01.2021 г.